REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/340-13

24. septembar 2013. godine

B e o g r a d

ZAPISNIK

30. SEDNICE ODBORA ZA ZAŠTITU ŽIVOTNE SREDINE,

ODRŽANE 24. SEPTEMBRA 2013. GODINE

 Sednica je počela u 12,35 časova.

 Odbor je, u skladu sa čl. 44. stav 4. Poslovnika Narodne skupštine, održao sednicu zajedno sa Odborom za poljoprivredu, šumarstvo i vodoprivredu. Sednica je održana van sedišta Narodne skupštine, na Paliću, u skladu sa članom 42. stav 4. Poslovnika, uz podršku projekta Programa ujedinjenih nacija za razvoj („UNDP“).

 Sednicom je predsedavala Milica Vojić Marković, predsednik Odbora za zaštitu životne sredine.

 Sednici su prisustvovali članovi Odbora: Biljana Ilić Stošić, Ljuban Panić i Ivan Karić.

Sednici nisu prisustvovali članovi Odbora: Aleksandra Tomić, Željko Sušec, Zoran Bojanić, Jelena Mijatović, Ivan Jovanović, Gordana Čomić, Dejan Nikolić, Živojin Stanković, Ivana Dinić, Judita Popović, Jelena Travar Miljević, Konstantin Arsenović i Zoran Vasić (kao ni njihovi zamenici).

Sednici su prisustvovali: Nebojša Veljković i Ivana Đukanović, predstavnici Agencije za zaštitu životne sredine, predstavnici Ministarstva poljoprivrede, šumarstva i vodoprivrede: Slavica Nikolić Stajković, iz Uprave za veterinu, Tomislav Pavlović i Vladica Banić, iz Uprave za poljoprivredno zemljište, Ljiljana Anđelić, Aleksandra Savić i Marta Mihailović iz Direkcije za vode, Gregor Tikvicki iz Veterinarske komore Srbije, Jovan Tabakov iz Pokrajinskog sekretarijata za poljoprivredu, vodoprivredu i šumarstvo, Šime Ostrogonac, Atila Čengeri, Gabor Mesaroš, Marieta Beloševac i Grgur Stepić, predstavnici lokalne samouprave i Gradskog veća Subotice i Daniel Kovačić, poslanik AP Vojvodina. Sednici su prisustvovali predstavnici nevladinog sektora: Snježana Mitrović, menadžer Regionalnog „Arhus centra“ Subotica, Leona Mezei, predstavnik „CEKOM“-Subotica, kao i Miroslav Kiš i Danijel Kovačević, iz Udruženja poljoprivrednika Subotica, Ivan Vidaković, Arpad Kiš i Predrag Kujundžić, iz Udruženja seljaka „Stari Žednik“, Izabel Lanji Hris, predstavnik preduzeća „Park Palić d.o.o.“.

Sednica je, u skladu sa članom 72. stav 5. Poslovnika NS, održana bez kvoruma za odlučivanje u cilju obaveštavanja Odbora o pitanjima iz njegovog delokruga, po predloženom dnevnom redu:

1. Zagađenje poljoprivrednog zemljišta u Republici Srbiji;

2. Zagađenje vodenih tokova u Republici Srbiji.

Prva tačka dnevnog reda **-** **Zagađenje poljoprivrednog zemljišta u Republici Srbiji**

 Uvodne napomene povodom ove tačke dnevnog reda izneo je Vladica Banić, predstavnik Uprave za poljoprivredno zemljište Ministarstva poljoprivrede, šumarstva i vodoprivrede. Pitanje zagađenja poljoprivrednog zemljišta u Republici Srbiji regulisano je čl. 16. i 17. Zakona o poljoprivrednom zemljištu, kojim je propiasana obaveza vlasnika poljoprivrednih površina da vrše kontrolu plodnosti zemljišta, najmanje jednom u pet godina, što finansira Ministarstvo poljoprivrede, šumarstva i vodoprivrede. Poslednje istraživanje je urađeno 2009. godine i obuhvatilo je analizu oko 65.000 uzoraka (centralna Srbija i AP Vojvodina bez teritorije AP Kosovo i Metohija). Ispitivanja su vršena na bazi ispitivanja sadržaja teških metala (bakar, nikl, hrom, kadmijum, olovo, cink, živa i arsen). Sumirajući rezultate ukupnog sadržaja ovih osam elemenata, može se konstatovati da najveći broj zemljišta nije zagađen njima. Primenom mineralnih (azotnih) đubriva stvaraju se procesi koji dovode do zakišeljavanja zemljišta, odnosno do zagađenja, pri čemu se smanjuje neutralna (PH) reakcija u površinskom sloju zemljišta. Kisela zemljišta se nalaze na teritoriji centralne Srbije (oko 1.127.000 hektara) i pripadaju grupi jako kiselih i kiselih zemljišta. Jedan od problema je i salinizacija (zaslanjivanje zemljišta u površinskom sloju), koja je najrasprostranjenija u AP Vojvodina (233.000 hektara). Na poljoprivrednom zemljištu je evidentno smanjenje sadržaja organske materije (humusa), što nije posledica klimatskih prilika, već unosa azotnog đubriva i nedovoljnog uzgoja biljnih kultura sa visokim biološkim potencijalom. Uzročnici zagađenja zemljišta su i klimatske promene (efekat „staklene bašte“), erozivni procesi (vodna erozija i erozija vetra), degradacija zemljišta (izazvana površinskom eksploatacijom uglja). Da bi se smanjile posledice degradacije neophodno je uvođenje nove tehnologije iskopa uglja (selektivno odlaganje uglja), što je ujedno i mera predložena od strane EU, koja će početi da se primenjuje u Republici Srbiji od 2012. do 2015. godine. Degradacija zemljišta može biti uslovljena i „pepelištima“ termoelektrana. Pod pepelištima se trenutno u Republici Srbiji nalazi oko 1200 hektara poljoprivrednog zemljišta. Zakonom, kao mera zaštite, svi koji imaju pepelišta dužni su da sprovode rekultivaciju deponija (pošumljavanje). Degradacija zemljišta može biti izazvana eksploatacijom metaličnih ruda, pozajmištima zemljišta, kamenolomima, iskopima peska i šljunka. Jedan od uzroka zagađenosti zemljišta je potrošnja sredstava za zaštitu bilja (primena pesticida).

 Naglasio je da je neophodno u narednom periodu vršiti stalni monitoring poljoprivrednog zemljišta. Nadgledanje poljoprivrednog zemljišta vršiće inspektori Ministarstva poljoprivrede, šumarstva i vodoprivrede zaduženi za zemljište, u skladu sa regulativom EU.

 U diskusiji povodom ove tačke dnevnog reda učestvovali su narodni poslanici: Milica Vojić Marković i Ivan Karić, članovi Odbora za zaštitu životne sredine i Ružica Igić, član Odbora za poljoprivredu, šumarstvo i vodoprivredu, Tomislav Pavlović, predstavnik Ministarstva poljoprivrede, šumarstva i vodoprivrede, Jovan Tabakov, predstavnik Pokrajinskog sekretarijata za poljoprivredu, vodoprivredu i šumarstvo, Gabor Mesaroš i Atila Čengeri, predstavnici lokalne samouprave Subotice i Leona Mezei, predstavnik nevladine organizacije „CEKOR“.

 Postavljeno je pitanje kakva je koncentracija teških metala u zemljištima koja se nalaze pored saobraćajnica? Skrenuta je pažnja na doktorat koji je obradio temu prisutva teških metala u Nacionalnom parku Fruška Gora i u kome je pokazano da je u Nacionalnom parku Fruška Gora, na putu od Novog Sada, gde se račvaju putevi, duplo veća koncentracija teških metala tamo gde ima duplo više saobraćaja. Postavljeno je i pitanje da li se, u dogovoru sa drugim sektorima u ministarstvu, planira sađenje poljo-zaštitnih pojaseva? Predloženo je da se Ministarstvo obrati i nekim drugim institucijama (fakultetima, institutima) koje imaju neke podatke, kao i doktorate, iz kojih se mogu iskoristiti podaci o teškim metalima (npr. divlja trešnja je hiperakumulator teških metala, kao i neke zeljaste biljke, tipa maslačka). Kada se radi o rekultivaciji pozajmišta i pepelišta, treba voditi računa da je bolje saditi naše autohtone vrste, umesto pošumljavanja bagremom i sibirskim brestom, jer su to invazivne vrste, sa kojima treba biti oprezan.

 Odbor je informisan da Vlada svake godine donosi uredbu i godišnji program, kao i da u Budžetu postoji stavka za projekte od značaja za Republiku i projekte od značaja za lokalne samouprave. Lokalne samouprave se javljaju na konkurse za projekte, koje Republika finansira, a koji se odnose na ispitivanja zemljišta na opasne štetne materije, oko auto-puteva i sl. Lokalne samouprave same određuju i definišu šta je od značajaja za njihovu sredinu. Pojašnjen je postupak dobijanja dozvole za eksploataciju šljunka - za vađenje šljunka ili pepelište ili nasipanje, ako se radi o poljoprivrednom zemljištu, korisnik mora da traži saglasnost od Ministarstva poljoprivrede. Da bi dobio saglasnost od Ministarstva poljoprivrede, mora da ima projekat rekultivacije, kako će posle eksploatacije tog zemljišta da ga vrati u poljoprivredno zemljište, odnosno da ga vrati u proizvodnu funkciju. Ne može da dobije saglasnost bez takvog projekta. Izneto je mišljenje da Zavod za zaštitu prirode Srbije mora da svoje mišljenje u vezi sa rekultivacijom.

 Tokom diskusije preovladalo je mišljenje da informacije o kvalitetu zemljišta nisu alarmantne, ali su ipak zabrinjavajuće, kao i da sve što se pokazalo kao loše u dosadašnjoj praksi treba menjati. Ukazano je na problem loše intersektorske saradnje, zbog čega problem nije moguće sagledati sa svih aspekata adekvatno. Dat je primer eksploatacije šljunka iz Južne Morave, kao samo jedan od primera gde se rekultivacija uopšte ne vrši nakon eksploatacije šljunka. Odbor je informisan o istraživanjima koja je vršio Fond za zaštitu životne sredine Opštine Obrenovac 2005. i 2006. godine, kada je utvrđeno prisustvo DDT i DDE, kao i žive, arsena i kadmijuma u paprici, paradajzu i u zemljištu, pri čemu su se zvaničnici bavili diskreditacijom tih podataka, a ne pronalaženjem uzroka. Ukazano je i na prisustvo GMO u Mačvi i u Vojvodini, pri čemu država dozvoljava ilegalan uvoz i podelu semena poljoprivrednim proizvođačima.

 Naglašeno je da je potrebna jasna državna politika koja će doprineti smanjenju zagađenja zemljišta. Predloženo je da se vrši stalni monitoring zagađenja zemljišta, da se nakon utvrđivanja realnog stanja propišu određene mere u cilju prevazilaženja postojećih problema i da se prati koliko propisane mere doprinose boljim rezultatima i poboljšanju stanja kada je u pitanju zagađenost poljoprivrednog zemljišta u Republici Srbiji. Analize i izveštaji o kvalitetu zemljišta treba da budu dostupni javnosti i treba izraditi bazu podataka najvećih zagađivača u državi. Svi podaci koji postoje treba da se objedine, ažuriraju, sumiraju i da budu obrađeni na jednom mestu, kako bi svi zainteresovani mogli da imaju uvid u njih. U oblasti zaštite životne sredine svi moraju da poštuju postojeće zakone, pa i sami zagađivači. Kada se zakoni primenjuju – zagađenja nema, jer se zagađenje pojavljuje kada se zakoni ne primenjuju. Potrebna je veća kontrola materijalnih sredstava koja uplaćuju zagađivači na osnovu postojećih zakona, odnosno gde se uplaćeni novac troši i za koju namenu se usmerava.

 Neophodna je intenzivnija i tešnja intersektorska saradnja u Ministarstvu, kao i saradnja Ministarstva sa drugim državnim ustanovama i nevladinim sektorom, koji se bave ovom problematikom, kako bi stručni ljudi iz različitih oblasti doprineli prevazilaženju postojećih problema. Potrebno je obezbediti veća sredstva za projekte koji su od značaja za Republiku Srbiju i projekte od značaja za lokalne samouprave.

 U diskusiji je ukazano na to da je teritorija AP Vojvodina trenutno nedovoljno pošumljena (oko 6%), s obzirom da se smatra je optimalna pošumljenost oko 14%. Ima oko 130.000 hektara pod šumom, kojima gazduju Vojvodina šume.Pošumljavanjem bi se u AP Vojvodina dobili novi vetrozaštitni pojasevi, dobio bi se tzv. novi vid odvodnjavanja, odnosno šume bi pomogle da dobijemo uravnotežen vodni režim. Pošumljavanje treba da bude prioritet na staništima koja su vlažna, pored velikih reka i to autohtonim vrstama koje mogu da opstanu na mestima na kojima se sade. Šume se smatraju i jednim vidom odvodnjavanja tzv. biološke mere, jer topola mislim da troši oko 1100 milimetara padavina godišnje. Što se tiče eolske erozije, ovde nije samo problem odnošenja zemljišta, nego i odnošenja hraniva. Potrebno je pored sredstava za pošumljavanje, obezbediti sredstva i za njegovo održavanje. Neophodno je postaviti jasne kriterijume, pravila, preporuke, šta određena organizacija mora da ispuni i uradi, kako bi mogla da uđe u proces pošumljavanja, a država će da odredi koje vrste će se koristiti za pošumljavanje, pri čemu treba da konsultuje najeminentnije stručnjake iz te oblasti. Ukazano je na moguće rešenje pošumljenosti Vojvodine kroz zaštitne pojaseve. koji će zemljište štititi od površinskog oduvavanja i od vetrova, kao i od snegova. U tom smislu, treba edukovati građane, jer oni ne vole da imaju drveće pored oranica kad okreću traktore.

 Istaknuto je da Pokrajina već sedam-osam godina radi na proširenju polja zaštitnih pojaseva, zato što je svesna važnosti zaštitnih pojaseva. Korišćeni su različiti modaliteti finansiranja, a najbolje se pokazao onaj po kome Pokrajina plaća rasadnicima od kojih opštine uzimaju sadnice besplatno. Važno je da se finansiraju ne samo sednice, nego bar jedno tri godine nege.

Druga tačka dnevnog reda **-** **Zagađenje vodenih tokova u Republici Srbiji**

Uvodne napomene povodom ove tačke dnevnog reda izneo je Nebojša Veljković, predstavnik Agencije za zaštitu životne sredine. Na osnovu višegodišnjeg monitoringa Agencije za zaštitu životne sredine, koncentracije parametara biološke potrošnje kiseonika, amonijum jona, nitrata i ortofosfata u površinskim vodotocima Republike Srbije, pokazalo se da se oni kreću u okviru graničnih vrednosti propisanih za klasu jedan i dva, što odgovara odličnom i dobrom kvalitetu vode. Analizom biološkog kvaliteta na 70% mernih stanica površinskih voda Srbije određen je zadovoljavajući status (kategorija odličan i dobar), dok je na 30% nezadovoljavajući status. Najslabiji kvalitet voda u prethodnih 14 godina imaju vode kanala i reka u AP Vojvodini. U odnosu na ukupan broj uzoraka svih slivnih područja, u kategoriji veoma loš je 83% uzoraka sa teritorije AP Vojvodina. Od 10 najgorih vodotokova, sa najslabijim kvalitetom, sedam tokova je sa teritorije AP Vojvodina. Deset najgorih vodotokova su: Vrbas profil 2 na kanalu Dunav-Tisa-Dunav, Mali Iđoš na Krivaji, Srbobran na Krivaji, Starčevo kanal Nadel, Mladenovac Veliki lug (Šumadija), Jagodina reka Bjelica (Centralna Srbija), Srpski Itebej plovni Begej, Subotica reka Kereš, Stajićevo plovni Begej i Rogot na reci Lepenici. Predložio je da jezero Palić, imajući u vidu njegov značaj, uđe u Izveštaj o stanju životne sredine koji izrađuje Agencija, čime bi se neprestano pratio kvalitet vode i preduzimale mere za njegovo poboljšanje. Da bi se realizovao ovaj predlog neophodna je direktna sradnja predstavnika Ministarstva i Agencije sa jedne strane i lokalne samouprave Subotice sa druge strane.

U diskusiji povodom ove tačke dnevnog reda učestvovali su narodni poslanici Milica Vojić Marković i Ljuban Panić, članovi Odbora za zaštitu životne sredine i Ružica Igić, član Odbora za poljoprivredu, šumarstvo i vodoprivredu, Gabor Mesaroš, Atila Čengeri, predstavnici lokalne samouprave Subotice i Snježana Mitrović, predstavnik Regionalnog „Arhus centra“ iz Subotice.

Tokom diskusije članovi Odbora su obavešteni da je Regionalni Arhus centar iz Subotice prošle godine prvi put, zajedno sa Zavodom za javno zdravlje, uradio publikaciju kvaliteta životne sredine Subotice za 2011. godinu, kao i da je u toku izrada publikacije koja bi obuhvatila Severnobački okrug. Staraoci zaštićenih prirodnih dobara i civilne organizacije već petnaestak godina pokušavaju da izrade jedan program pomoći i podrške za poljoprivrednike, čiji su posedi u okolini Palićkog i Ludaškog jezera i nalaze se u zaštićenim prirodnim dobrima, i koji ne smeju da koriste hemijska sredstva, pesticide i ostalo, a to ipak i dalje čine. 2006. godine sproveden je jedan projekat edukacije poljoprivrednika, uz pomoć lokalne samouprave, uz podršku Evropske unije, koji je imao za cilj da što više poljoprivrednika pređe na organsku proizvodnju. Predloženo je da lokalne samouprave u narednom budžetu za narednu godinu obezbede sredstva za podsticaj onim poljoprivrednicima koji se nalaze u zaštićenim prirodnim dobrima.

Ukazano je na loše posledice ukidanja Fonda za zaštitu životne sredine. S obzirom da je zakonom lokalnoj samoupravi dozvoljeno da subvencioniše organsku proizvodnju, postavljeno je pitanje od kojih sredstava će lokalne samouprave to finansirati. Istaknuto je da lokalne samouprave u ovom trenutku nemaju 300 miliona evra koje im je Republika izmenama poreskih zakona oduzela. Kada je u pitanju Palićko jezero, takođe je jasno da lokalna samouprava nema kapaciteta, ni sredstava da ovaj problem sama reši.

Naglašeno je da Agencija za zaštitu životne sredine mora da ima dostupnost svim informacijama koje su od važnosti za njen rad, a koje im mogu dostaviti lokalne samouprave. Agencija mora biti krovna institucija koja treba da obrađuje, objedinjuje dobijene podatke i iznosi konačne rezultate stanja životne srerdine u Republici Srbiji. Neophodna je racionalizacija mreža za izveštavanje i racionalizaciju podataka, lokalnih, regionalnih monitoringa kao i monitoringa na državnom nivou.

Sastavni deo ovog zapisnika čine stenobeleške, vođene na sednici Odbora.

Sednica je završena u 14,15 časova.

SEKRETAR ODBORA PREDSEDNIK ODBORA

 Milica Bašić Milica Vojić Marković